**О Д Г О В О Р**

на пратеничко прашање од пратеникот Весна Бендевска поставено

на 53-та седница на Собранието на Република Македонија

одржана на 4 мај 2009 година

Со цел да одговорам на Вашето прашање се обратив до АД ЕЛЕМ, од каде ме информираа за следното:

На 25 ноември 2005 година, помеѓу АД ЕСМ и АД ЕЛЕМ склучен е Договор за уредување на меѓусебните односи од финансиски, правен и имотен карактер, со пресек на состојбите на 31 август 2005 година. Според овој Делбен биланс, АД ЕСМ во моментот на поделбата имало наплатливо побарување од потрошувачите за испорачана електрична енергија во износ од 13 милијарди денари или околу 220 милиони евра.

Во ноември 2005 година консултантот во приватизацијата на ЕСМ - Мајнел Банк Конзорциум од Австрија, после увидот во документацијата, констатирал дека АД ЕСМ има наплатлив долг од околу 6,5 милијарди денари кон АД ЕЛЕМ и дека е потребно пред распишување на тендерот за продажба на АД ЕСМ да се подготви јасен договор за порамнување меѓу АД ЕСМ и АД ЕЛЕМ.

Како резултат на ваквото барање на консултантот, раководствата на двете фирми АД ЕСМ и АД ЕЛЕМ склучиле Анекс на Договорот за уредување на меѓусебните односи, според кој АД ЕСМ ќе го плати долгот кој го има кон АД ЕЛЕМ во висина од 6,5 милијарди денари преку уплата на половина од вкупно наплатените вкупни побарувања на ЕВН Македонија АД, со состојба на 31 август 2005 (кои изнесувале 13 милијарди денари во согласност со Делбениот биланс).

Овие состојби им биле целосно познати на сите заинтересирани понудувачи, вклучително и на ЕВН Австрија пред приватизацијата на АД ЕСМ. Купувачот ЕВН Австрија извршил увид во билансите и спровел правна и финансиска анализа на состојбата на АД ЕСМ (дуе дилигенце) врз основа на која поднел понуда, а потоа го склучил и Договорот за купопродажба на акции.

Врз основа на Анекс Договорот, почнувајќи од јануари 2006 година вршени се исплати од страна на ЕВН Македонија заклучно со октомври 2007 година, така што

до започнувањето на судската постапка ЕВН Македонија АД му платил на АД ЕЛЕМ само 8,92% од сумата која ја должи, односно околу 580 милиони денари.

Во текот на изминатите речиси три години заклучно со јули 2008, АД ЕЛЕМ направил повеќе обиди за наплата на долгот, при што и од страна на претходното раководство на АД ЕЛЕМ и од сегашното раководство се предлагало заедничко надминување на проблемите околу исполнување на обврските од Анекс Договорот.

Со оглед дека ваквите обиди биле неуспешни, но и поради фактот што Државната Ревизија во својот Извештај од април 2008 година за работењето на АД ЕЛЕМ утврдила дека од страна на ЕВН Македонија АД не се исполнуваат договорните обврски, при што укажала на опасноста од застарување на побарувањето по овој основ, АД ЕЛЕМ на 22 јули 2008 поднел тужба за наплата на долгот по судски пат.

Во однос на правниот спор, потенцирам дека истиот се води помеѓу две домашни компании (регистрирани и со седиште во Република Македонија) и под полна правна надлежност на македонските судови и македонското право.

Странките договорно избрале кој суд во Република Македонија ќе биде надлежен за решавањето на споровите, односно се согласиле за судско решавање на меѓусебните спорови.

Владата на Република Македонија не е странка во спорот меѓу АД ЕЛЕМ и ЕВН Македонија АД, па според тоа Владата на никаков начин не влијаела, ниту можела или сакала да влијае врз одвивањето на судската постапка во која се решава овој спор. Судската постапка е јавна, а во неа активно учествувала ЕВН Македонија АД преку своите правни застапници.

Владата на Република Македонија нема преземено ниту една мерка, ниту пак е донесен закон или друг пропис со кој би се загрозила или ограничила сопственоста врз имотот на домашната фирма ЕВН Македонија АД, ниту пак би се ограничило или на кој било начин спречило редовното и нормално одвивање на нејзината основна дејност.

Од таа причина, покренувањето на судска постапка за наплата на побарувања од трговски договор спрема ЕВН Македонија АД од страна на ЕЛЕМ не може да биде протолкувано како активност чија цел е национализација на ЕВН Македонија АД.